FI Euroopan unionin virallinen lehti CE 78/901

(2004/C 78 E/0952)

KIRJALLINEN KYSYMYS E-4041/03

esittäjä(t): John Bowis (PPE-DE) ja Ria Oomen-Ruijten (PPE-DE) komissiolle

(12. tammikuuta 2004)

Aihe: Työsuojeludirektiivien täytäntöönpano sekä terveysalan työntekijöiden ja potilaiden suojelu

Euroopassa tapahtuu arviolta miljoona neulanpistotapaturmaa joka vuosi. Näistä ilmoittamatta jää 60—80 prosenttia.

Tutkimukset osoittavat, että koulutus, turvallisemmat työtavat ja neulan suojaavaa tekniikkaa sisältävien lääkinnällisten laitteiden käyttö yhdessä voivat vähentää reilusti näitä mahdollisesti hengenvaarallisia tapaturmia.

Eurooppalaiset terveysalan työntekijät altistuvat neulojen ja muiden lääketieteellisten terävien esineiden aiheuttamien tapaturmien vuoksi joka päivä mahdollisesti kuolettaville veren välityksellä leviäville taudinaiheuttajille, kuten hepatiitti B- ja C-virukselle sekä HIV:lle.

Myöntääkö komissio, että on ryhdyttävä toimiin ja luotava erityisiä EU:n suuntaviivoja sen varmistamiseksi, että Euroopassa toteutetaan johdonmukaisesti tehokkaita keinoja neulojen ja muiden lääketieteellisten terävien esineiden aiheuttamien tapaturmien ehkäisemiseksi?

Anna Diamantopouloun komission puolesta antama vastaus

(13. helmikuuta 2004)

Komissio pitää terveydenhoitoalan työntekijöiden terveyden ja turvallisuuden suojelemista erittäin tärkeänä.

Syyskuun 18 päivänä 2000 annettu parlamentin ja neuvoston direktiivi 2000/54/EY (1) työntekijöiden suojelemisesta vaaroilta, jotka liittyvät biologisille tekijöille altistumiseen työssä, sisältää säännöksiä, joiden tarkoituksena on ehkäistä ennalta työntekijöiden altistuminen tartuntavaaroille. Direktiivissä vahvistetaan erikseen tätä ongelmaa koskevia vähimmäisvaatimuksia.

Direktiivissä asetetaan työnantajille velvoitteita vaarojen ehkäisemisestä ennalta. Varsinkin kaikessa toiminnassa, johon voi liittyä biologisille tekijöille altistumisen vaara, on työntekijöiden altistumisen laatu, määrä ja kesto määriteltävä, jotta jokainen vaara työntekijän terveydelle tai turvallisuudelle voidaan arvioida ja päättää tarvittavista toimenpiteistä. Direktiivin säännösten täytäntöönpano on jäsenvaltioiden vastuulla.

Neuvosto antoi 30 päivänä marraskuuta 1989 direktiivin 89/655/ETY (2) työntekijöiden työssään käyttämille työvälineille asetettavista turvallisuutta ja terveyttä koskevista vähimmäisvaatimuksista. Direktiivin tavoitteena on lisätä niiden työntekijöiden turvallisuutta, jotka käyttävät työssään esimerkiksi sairaaloiden lääkinnällisten laitteiden kaltaisia työvälineitä. Valitessaan työvälineitä työnantajan on kiinnitettävä huomiota erityisiin työskentelyedellytyksiin ja työntekijöille aiheutuviin vaaroihin, jotta vaarat saataisiin poistettua tai minimoitua. Jos ei voida käyttää työntekijöiden terveyden ja turvallisuuden kannalta vaarattomia työvälineitä, työnantajan on minimoitava vaarat. Lisäksi työntekijöille on annettava riittävästi ohjeita ja koulutusta työvälineiden käytöstä.

EY:n tasolla toteutettavia terveydenhoitoalan toimia kehitetään Euroopan työterveys- ja työturvallisuus-virastossa. Viraston www-sivustolla onkin runsaasti tietoa terveydenhoitoalan työterveydestä ja työturvallisuudesta ja erityisesti neulojen ja muiden terävien välineiden aiheuttamien pistojen ennaltaehkäisystä (3). Tiedoista mainittakoon suuntaviivat neulanpistojen ennaltaehkäisystä, esimerkit hyvistä toimintatavoista sekä jäsenvaltioista ja muista Euroopan ja maailman maista kootut alan tutkimukset ja suositukset.

Komissio tarkkailee jatkuvasti työntekijöiden terveyttä ja turvallisuutta haittaavien vaarojen ennaltaehkäisyä kaikilla toimialoilla, myös terveydenhoitoalalla. Jos tällöin käy ilmi, että terveydenhoitoalalla on tarvetta kehittää uusia yhteisön sääntelyvälineitä, komissio tekee ehdotukset aiheellisista toimenpiteistä.

(1) EYVL L 262, 17.10.2000.

(2) EYVL L 393, 30.12.1989 (muutettu direktiiveillä 95/63/EY, EYVL L 335, 30.12.1995, ja 2001/45/EY, EYVL L 195, 19.7.2001).

(3) http://europe.osha.eu.int/good_practice/sector/healthcare/fi/indexbytopic.phphttp://europe.osha.eu.int/good_practice/sector/healthcare/fi/indexbytopic11.php?id=274